**“Кыргыз Республикасынын Граждандык кодексине өзгөртүүлөрдү киргизүү тууралуу жана “Юридикалык жактарды, филиалдарды (өкүлчүлүктөрдү) мамлекеттик каттоо жөнүндө” Кыргыз Республикасынын Мыйзамын күчүн**

**жоготту деп таануу жөнүндө**

**Маалым кат-негиздеме**

Ушул мыйзам долбоору мыйзамдарды инвентаризациялоонун жана Кыргыз Республикасынын мыйзамдарын бюрократиядан арылтуунун алкагында даярдалган.

“Юридикалык жактарды, филиалдарды (өкүлчүлүктөрдү) мамлекеттик каттоо жөнүндө” Кыргыз Республикасынын Мыйзамы 2009-жылы кабыл алынган жана Кыргыз Республикасынын аймагында юридикалык жактарды каттоо тутумун белгилейт.

Жогоруда аталган Мыйзамдын максаттарынын бири болуп өз кезегинде каттоо тутумун ирээтке келтирүү жана бүгүнкү күндө өзүнө 151 637 юридикалык жакты кошкон юридикалык жактардын бирдиктүү реестрин түзүү зарылдыгы саналаарын белгилей кетүү керек. Ошондой эле, концептуалдык жанылыктардын бири болуп «Бирдиктүү терезе принциби боюнча» каттоо тутумун киргизүү болчу.

Бүгүнкү күндө юридикалык жактарды каттоо жогоруда аталган мыйзамдын негизинде юстиция органдары тарабынан жүзөгө ашырылат.

Мыйзам - белгиленген тартипте Жогорку Кеңеш тарабынан кабыл алынуучу жана тиешелүү чөйрөдөгү абдан маанилүү коомдук мамилелерди жөнгө салуучу ченемдик укуктук акт, буга жараша, ар бир мыйзам жөнгө салуунун так предметин белгилөөсү жана укуктун тигил же бул тармагынын концептуалдык багыттарын аныктоосу зарыл.

Муну менен бирге, “Юридикалык жактарды филиалдарды (окулчулукторду) мамлекеттик каттоо жонундо” Кыргыз Республикасынын мыйзамынын жоболору инструктивдик, процедуралык жана техникалык мүнөздү алып жүрөт.

Атап айтканда аталган мыйзам төмөнкүдөй маселелерди жөнгө салат:

- каттоо чөйрөсүндөгү ыйгарым укуктуу органды аныктоо;

- каттоонун деталдуу жол-жобосу жана бирдиктүү реестрди жүргүзүү;

- документтердин тизмеги жана каттоо мөөнөттөрү;

- кайра каттоо учурлары;

- макулдашуулардын жана билдирүүлөрдүн маселелери;

- аткаруу бийлигинин органдарынын ыйгарым укуктары ж.б.

Ошондой эле, бул Мыйзамдын жөнгө салуу чөйрөсү жарандардын конституциялык укуктары жана милдеттери, аларды чектөө, укук тармагынын негизги багыттары, мамлекеттик органдардын жоопкерчилик тутумунун маселелерин козгобойт.

Андыктан, “Юридикалык жактарды, филиалдарды (өкүлчүлүктөрдү) мамлекеттик каттоо жөнүндө” Мыйзамдын жоболорунун негизги бөлүгү мыйзам деңгээлинде жөнгө салууну талап кылбайт жана мыйзам алдындагы акт менен жөнгө салуунун предмети болуп саналат.

Мындан тышкары, тынымсыз өзгөрүп турган реалдуулуктарды, аткаруу бийлигинин органдарын административдик реформалоону, мамлекеттик органдардын ишмердүүлүгүнө байланышкан процесстерди автоматташтыруу, жеке жол-жоболорду жөнөкөйлөштүрүү жана ыкчам чара көрүү зарылдыгы эске алынып бул Мыйзамга системалуу түрдө өзгөртүүлөр киргизилүүдө. Ал эми, мыйзамдарды иштеп чыгуу, жайылтуу жана кабыл алуу процесси узакка созулуп, тиешелүү коомдук мамилелерди ыкчам жана өз убагында жөнгө салууга мүмкүндүк бербейт.

Жогорудагыларды эске алуу менен “Юридикалык жактарды, филиалдарды (өкүлчүлүктөрдү) мамлекеттик каттоо жөнүндө” Кыргыз Республикасынын Мыйзамын күчүн жоготту деп таануу сунушталат. Ошону менен бирге, аталган Мыйзамдын концептуалдык ченемдерин Кыргыз Республикасынын Граждандык кодексинде кароо сунушталат, анткени бул Кодекс юридикалык жактарды түзүүнү да жөнгө салат.

Ошентип, Граждандык кодекстин 86-беренесине “Юридикалык жактарды, филиалдарды (өкүлчүлүктөрдү) мамлекеттик каттоо жөнүндө” мыйзамдын ченемдерин интеграциялоо сунушталууда, ага ылайык мамлекеттик каттоо (кайра каттоо) ыйгарым укуктуу орган тарабынан Кыргыз Республикасынын Министрлер Кабинети аныктаган тартипте “бирдиктүү терезе” принциби боюнча жүзөгө ашырылат.

Мамлекеттик кызмат көрсөтүүлөрдү санариптештирүү зарылдыгын эске алуу менен, Граждандык кодекстин 86-беренесине юридикалык жактарды электрондук форматта каттоого мүмкүндүк берүүчү өзгөртүүлөр да киргизилүүдө.

Белгилей кетсек, бүгүнкү күндө Юстиция министрлигинин расмий сайты аркылуу “онлайн каттоо” системасы иштеп жатат.

Мындан тышкары, функциялары жана ыйгарым укуктары Конституцияда, мыйзамдарда жана мыйзам алдындагы актыларда белгиленген айрым мамлекеттик органдардын конституциялык статусун эске алуу менен 86-статьяны жаңы ченем менен толуктоо сунушталууда, ага ылайык, Кыргыз Республикасынын Конституциясында аныкталган мамлекеттик бийлик органдары юридикалык жактардын укук жөндөмдүүлүгүнө ээ жана каттоого жатпайт.

Мыйзам долбоору тарабынан Граждандык кодекстин 87, 88, 89, 92, 98-статьяларында сунушталган өзгөртүүлөр тактоо жана инвентаризациялоо мүнөзүнө ээ.

Ошону менен бирге Мыйзамдын нускамалык, методикалык, техникалык жана жол-жоболук мүнөздөгү ченемдерин Кыргыз Республикасынын Министрлер Кабинетинин чечимдеринин деңгээлинде жөнгө салуу сунушталууда. Маалымат ирээтинде айта кетсек, бүгүнкү күндө Юстиция министрлиги Юридикалык жактарды, филиалдарды жана өкүлчүлүктөрдү каттоонун тартиби жөнүндө жобонун долбоорун иштеп чыгууда, ал юридикалык жактарды каттоо тутумуна тиешелүү деталдуу жоболорду жөнгө салат.

Мыйзам долбоорунун 3-беренесинде юридикалык жактарды каттоо жана өткөрүү боюнча Министрлер Кабинетинин ченемдик укуктук актысын иштеп чыгуу, бекитүү, юридикалык жактарды, филиалдарды жана өкүлчүлүктөрдү каттоо боюнча маалыматтык-түшүндүрүү иштерин жүргүзүү үчүн зарыл болгон мөөнөттү эске алуу менен өткөөл жоболорду жана күчүнө кирүү мөөнөттөрүн белгилөө сунушталууда.

Улуттук жана эл аралык мыйзамдардын колдонуудагы нормаларын талдоонун жыйынтыгы боюнча сунушталган Мыйзам долбоорунун нормалары колдонуудагы ченемдик укуктук актыларга карама-каршы келбей тургандыгы жана долбоор жөнгө салуучу таасирге талдоо жүргүзүүгө жатпайт деп табылган, анткени ал ишкердикти жөнгө салууга багытталган эмес.

Мыйзам долбоору “Кыргыз Республикасынын ченемдик укуктук актылары жөнүндө” Кыргыз Республикасынын Мыйзамынын 22-беренесине ылайык, Кыргыз Республикасынын Министрлер Кабинетинин расмий сайтында жана ченемдик укуктук актылардын долбоорлорунун бирдиктүү коомдук талкуу порталында жайгаштырылат.

Ошол эле учурда аталган долбоорду кабыл алуу терс укуктук, укук коргоочулук, социалдык, экономикалык, коррупциялык, гендердик жана экологиялык кесепеттерге алып келбей турганын билдиребиз.

Кошумчалай кетсек, бул Мыйзам долбоорун кабыл алуу мамлекеттик бюджеттен кошумча каржылык чыгымдарды талап кылбайт.